अपूरो नै सही, सैनिक सचिव शाहले पुस्तकमार्फत गरेको उपर्युक्त खुलासाका आधारमा पनि राजा वीरेन्द्रलाई प्रजातान्त्रिक र उदार चरित्रका राजा मान्न नसकिने दाबी गर्छन् प्राध्यापक हाछेथु । उनी प्रश्न गर्छन्, “जसले राजीखुसीका साथ जनमतसंग्रह, प्रजातन्त्र र बहुदल दिएका होइनन्, जो ०४७ को संविधानले दिएका अधिकारप्रति कहिल्यै सन्तुष्ट रहेनन्, जो ०४६ पछि कसरी गुमेको शक्ति हासिल गर्न सकिन्छ भनेर सधैँ षड्यन्त्रको तानाबाना बुनेर बसिरहेका थिए, त्यस्ता व्यक्तिलाई कसरी प्रजातान्त्रिक मान्न सकिन्छ ?”
